google/wiki40b huggingface dataset:
Det allrussiske senteret for opinionsundersøkelser

Det allrussiske senteret for opinionsundersøkelser (russisk: Всероссийский центр изучения общественного мнения Vserossijskij Tsentr Izutsjenija Obsjtsjestvennogo Mnenija, forkortet VTsIOM) er det eldste aktive gallupinstituttet i Russland. Forskningssenteret ble etablert i 1987 av blant andre Tatjana Zaslavskaja, Boris Grushin, Valerija Rutgajzera og Jurij Levada. Tatjana Zaslavskaja ledet senteret frem til 1992, mens Jurij Levada ledet det fra 1992 til 2003.
Senteret utgir tidsskriftet «Monitoring of Public Opinion : Economic and Social Changes».

Splittelsen i 2003

Frem til 2003 var VTsIOM et statseid selskap på papiret, men opererte i praksis selvstendig og måtte etter Sovjetunionens fall til og med ordne finansieringen på egen hånd ved hjelp av private oppdrag. I august 2003 bestemte imidlertid Rosimushchestvo, det russiske departementet for statseiendeommer, seg for å ta tilbake kontrollen over senteret, noe som skapte stor bekymring for senterets uavhengig blant dets ansatte. Daværende leder ved senteret, Juri Levada, forlot senteret i protest sammen med mange ansatte for å sette opp et nytt, uavhengig senter, VTsIOM-A. Da Den føderale antimonopoltjenesten (Федеральная антимонопольная служба) ikke godtok det nye navnet fordi det minnet for mye om det gamle, skiftet det nye senteret navn til Levadasenteret.
Landhockey under Sentralamerikanske og karibiske leker 1982

Landhockey under Sentralamerikanske og karibiske leker 1982. Landhockey var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var første gangen som landhockey var med i de sentralamerikanske og karibiske leker. Det var kun en turnering for menn.
Charlottenlund (Danmark)

Charlottenlund er administrasjonssenter i Gentofte kommune i Danmark. Byen ligger ved Øresund og er en forstad til København, stedet ligger om lag 10 kilometer fra København sentrum.
Stedets navn kommer fra Charlottenlund slott, hvor hovedbygningen ble oppført rundt 1730. Ved slottet ligger Danmarks Akvarium, det ble åpnet i 1939 og har over 3 000 ulike fisk i bassengene. Charlottenlund Fort ligger ved kysten og er et nedlagt kystartillerifort, det ble bygget i årene 1886-1888 og var en del av festningsverkene for å beskytte Købehavn mot angrep fra sjøsiden.
Cherry Fork (Ohio)

Historie

Cherry Fork ble opprinnelig kalt North Liberty og ble opprettet som det siste i 1848. Det nåværende navnet kommer fra bekk nær området.
Yasuhiro Yamamura

Karriere

Yasuhiro Yamamura startet sin profesjonelle karriere i Ventforet Kofu i 1999. Han har også spilt for Mito HollyHock.
Hogst

Åpne hogstformer

Åpne hogstformer omfatter flatehogst og frøtrestillingshogst.
Ved flatehogst hogges de fleste trærne på arealet. Flatestørrelsen tilpasses voksestedet og de topografiske forholdene. Det mest vanlige er å forynge med planting eller såing av frø.
Ved frøtrestillingshogst settes det igjen frøtrær som skal sørge for naturlig foryngelse. Dette er mest vanlig i furuskog fordi det er mindre konkurrerende vegetasjon når frøet skal spire. Det settes igjen inntil 15 furutrær (frøtrær) per dekar for å forsyne flaten med frø.

Lukkede hogstformer

Lukkede hogstformer omfatter skjermstillingshogst og bledningshogst.
Skjermstillingshogst benyttes i granskog med liten fare for vindfellinger, på god bonitet med dypt jordsmonn og god fuktighet. For å holde konkurrerende vegetasjon nede samt å skape tilgang på frø, settes det igjen mellom 16-40 grantrær per dekar for å forsyne flaten med frø til naturlig foryngelse.
Bledningshogst (selektiv hogst) skal etterligne en kontinuitetsskog som kjennetegnes ved at trærne i samme område har forskjellig alder, dimensjon og høyde (flersjiktet). Her hogges både store og små trær. Dvs. gode framtidstrær i tette grupper fristilles med tynning samtidig som de hogstmodne trærne høstes. Ungskogen etableres mellom de eldre trærne. Dette medfører at det gis rom for at ny skog kan etablere seg i åpninger etter at de hogstmodne trærne er høstet. I Norge er det små arealer som er egnet for en slik hogstform, og det er krevende å stelle en skog på denne måten uten at det fører til redusert volumproduksjon.

Helihogst

Helihogst er en kostbar hogstform der det benyttes helikopter til å frakte ut trærne til oppsamlingsplasser. Hogstformen er mest vanlig når trærne som hogges er svært verdifulle og tilgjengeligheten er vanskelig. I Great Bear Rainforest kunne enkelttrær ha en verdi på opp mot $40 000 per stykk og helihogst ble etter hvert vanlig. Nå har imidlertid den enorme tempererte kystregnskogen i Britisk Columbia i Canada for en stor del (85 prosent) blitt vernet for videre hogst.
Thiago Paulino

Bakgrunn

Han begynte med parafriidrett i 2013, etter at han tre år tidligere måtte amputere venstre fot under kneet etter en motorsykkelulykke.

Idrettskarriere

Paulonu deltok i Parapanamerikanske leker 2015, og fikk der gull i kulestøt og bronse i diskos. Han deltok også i Para-VM i friidrett 2015, men fikk ingen medaljer der; han kom på sjuendeplass i kulestøt og ellevteplass i diskos. Under Paralympiske sommerleker 2016 deltok han i kulestøt, og kom der på femteplass.
I april 2017 satte han ny verdensrekord i diskos i klassen F57, med 48,04 meter, da han vant Sao Paulo Grand Prix i Brasil. Senere på året deltok han i Para-VM i friidrett 2017, der han vant kulestøt og diskos. 
Paulino deltok i Parapanamerikanske leker 2019 i Lima i Peru, og vant der kulestøt i klassen F57.
Slavutytsj

Historie

I et intervju med Pravda utgitt 10. oktober 1986 kunngjorde Erik Pozdysjev, den nyutnevnte direktøren for Tsjernobyl kjernekraftverk, offisielt at en ny by skulle bygges for å gi boliger til arbeidere ved kraftverket og deres familier, som ble evakuert etter Tsjernobyl-ulykken. Byggingen av byen startet like etter, og de første innbyggerne flyttet inn i oktober 1988. Byen var ment å erstatte Pripjat, som ble en spøkelsesby etter at den ble evakuert 36 timer etter ulykken ved kjernekraftverket som følge av radioaktivt nedfall. Det er et minnesmerke i Slavutytsj til minne om ofrene for katastrofen, spesielt de som mistet livet like etter ulykken som følge av stråleskader. Ettersom de fleste av innbyggerne i Slavutytsj, hvorav 8 000 var barn da ulykken inntraff, ble flyttet fra evakueringssonen rundt den ødelagte reaktoren, hovedsakelig fra Pripjat, er antallet personer med strålerelaterte sykdommer høyt.
Slavutytsj ligger rundt 50 kilometer øst det tidligere kraftverket. Stedet måtte ligge i rimelig avstand fra Tsjernobyl-sonen for å redusere risikoen for strålerelaterte sykdommer. Andre faktorer som påvirket stedsvalget var tilgjengeligheten til jernbane, samt vannforsyning fra Dnepr like ved. For å bygge byen ble bakken først dekket med et to meter tykt lag av ikke-forurenset jord.
Slavutytsj var fra starten av planlagt å bli en «by av det 21. århundre». Sammenlignet med andre byer i Ukraina har Slavutytsj en moderne arkitektur med behagelige omgivelser, og levestandarden i byen er også betydelig høyere enn i de fleste andre ukrainske byer. Under byggingen av byen var arbeidere og arkitekter fra åtte tidligere sovjetrepublikker involvert: Armenske SSR, Aserbajdsjanske SSR, Estiske SSR, Georgiske SSR, Latviske SSR, Litauiske SSR, Russiske SFSR og Ukrainske SSR. Byen er derfor inndelt i åtte distrikter som er oppkalt etter hovedstadene i disse republikkene, hver med sin egen unike stil og atmosfære. Rundt 80% av boligene i byen er leiligheter, mens de øvrige 20% stort sett er eneboliger.
Infrastrukturen og de offentlige fasilitetene i byen er for det meste betalt av selskapet som drev kjernekraftverket i Tsjernobyl. Etter at de gjenværende reaktorene i kjernekraftverket ble stengt 2001, sto byen ovenfor en usikker framtid. Fram til 2001 arbeider rundt 9 000 personer  ved kraftverket. Etter stengingen har antallet falt til 3 000, de fleste innen overvåling og vedlikehold. 85% av byens budsjett ble finansiert av kraftverkets driftsselskap. For å støtte opp under bosetningen og etablering av nye selskaper ble Slavutytsj erklært som en spesiell økonomisk sone. I tillegg har regjeringen bidratt med betydelige programmer for omskolering og yrkestrening for å bedre yrkesmulighetene for de som mistet jobbene. Til tross for disse tiltakene forlot mange innbyggere byen i tiden etter nedleggingen av kraftverket.
Nisje (arkitektur)

En nisje er en type bungel i veggen. Det er en bue som stikker inn i veggen. I Arkitekturleksikonet blir nisje beskrevet som et «[e]stetisk element i vegg/MURVERK: større eller mindre inntrukket, tynnere veggparti; fordypning i mur eller vegg. Eksempel: vindusnisje». Den blir brukt i en moskè som symboliserer hvor Mekka er.
Pogonocherus caroli

Utseende

En liten til middelsstor (6-10 mm), kraftig, brunspraglete trebukk. Den er tydelig større enn de andre Pogonocherus-artene som forekommer i Norden. I likhet med Pogonocherus hispidulus har dekkvingene en spiss tagg i spissen. Antennene er kraftige, med ganske lange børster, noe lengre enn kroppen, leddene er nesten ensfarget brune. Hodet er stort og bredt, tett kledt med håraktige skjell. Pronotum er litt bredere enn langt, hvelvet, med en butt tagg midt på hver sidekant, i tillegg har den tre blanke, spisse knøler på ryggen. Dekkvingene er brune, i midten med en mørk skråflekk, foran denne med et lysere område. De har en spiss tagg ytterst i spissen, og to opphøyde lengderibber som har flekker av svarte hår. Beina er korte og svært kraftige.

Levevis

Larvene utvikler seg i greiner av furu. Utviklingen tar to år, den voksne billen klekkes om ettersommeren eller høsten men er lite aktiv før neste vår, da den lever til utpå sommeren. Den er lett å overse da den har gode kamuflasjefarger og er ganske liten.

Utbredelse

Arten er utbredt i det sørlige Europa og Nord-Afrika, men har en reliktbestand på Gotland og omkringliggende områder i det sørøstlige Sverige. Denne bestanden er svært isolert siden nærmeste kjente andre bestand er i Sør-Frankrike.
Røyken bibliotek

Røyken bibliotek er det kommunale biblioteket i Røyken kommune i Buskerud. Slemmestad hovedbibliotek ligger i Sekkefabrikken, en gammel fabrikkbygning i Slemmestad sentrum. I samme bygning ligger også Geologisentret og Cementmuseet. Biblioteket har også en filial i Midtbygda ved siden av Midtbygda skole.
Tjora gamle kirkegård

Tjora gamle kirkegård ligger på Tjora i Sola kommune. Kirkegården har vært den kristne gravplass i Tjora sogn fra kristendommen ble innført og til sognet ble innlemmet i Sola sogn i 1842. Kirkegården er nå om lag 40 m x 60 m stor og omgitt av en voll, trolig et nedrast steingjerde. Vestenden er ødelagt i nyere tid. Avlange forhøyninger, ca. 1 m x 2 m store, viser ennå hvor de seneste gravene ble anlagt.

Kirken

Tjora kirke kjennes fra 1270. Kirke med kirkegård er trolig eldre enn dette. l kirkegårdsmuren ble det funnet en 2,3 m lang gravstein med innskriften: «Sjelemessedagen (dvs. dødsdagen) for Bjørn Ulvgersson er to netter før Marie (messe) – Stein (ristet disse runer)». Runene forteller at kirkegården i hvert fall var i bruk fra rundt år 1150. Arkeologiske utgravninger som vil kunne bekrefte dette, er ennå ikke foretatt.
Trolig har det gjennom århundrene stått flere kirker på stedet. Den siste sognekirken på Tjora ble revet i 1842. Det var en stavkirke med et 8 m langt hovedskip for menigheten. Det er ingen synlige spor etter denne i dag.

Steinkorsene

I tidlig kristen tid, 1000 – 1100-årene, ble det reist fire store steinkors på Tjora. Disse kan ha markert gravplassen før det ble bygget kirke. Etter tradisjonen, skal tre av dem ha stått på Orshaug, ca. 800 m lenger nord. l 1840 sto tre kors øst for kirken og det siste sør for den.
Det største korset, som ennå står på Tjora er 2,2 m høyt. På to av korsene var det hugget et korsmerke. Korsene sto uskadet på gravplassen fram til 1870 – 80-årene. Da ble to sendt til Bergen. Et av dem ble ødelagt ved et uhell. Det siste ble ødelagt under den 2. verdenskrig. De to ødelagte korsene er restaurert og satt opp igjen. Et av disse er utformet på samme måte som korset over Erling Skjalgsson, som nå står i inngangspartiet i Stavanger Museum, og kan derfor være laget i første halvdel av 1000-årene.

Middelalderkirker og steinkors i Sola-bygda

Denne samlingen av steinkors fra tidlig middelalder er enestående i Norge, og må sees i lys av at Tjora var blant de største gårder i Rogaland. Kirken og kirkegården ble trolig anlagt som en privat kirke for en storbonde og senere omgjort til sognekirke.
På Sola reiste Erling Skjalgssons slektninger en steinkirke i tidlig kristen tid, og det ble også bygget kirker på Håland og Madla. Kirkegårdene er bevart alle steder. Steinkors ble også reist flere steder i Rogaland blant annet på Tjelta og Madla.
De mange steinkors, kirker og kirkegårder i Sola-bygda vitner ikke bare om tett bosetning og om storfolk som kunne samle befolkningen til fellestiltak, men også om den store religiøse og økonomiske makt den katolske kirke hadde i middelalderen.
Isai

Isai (hebraisk: יִשַׁי – Yišay, i pausa יִשָׁי – Yišāy, «Gud eksisterer» eller «Guds gave»; gresk: Ἰεσσαί – Iessaí; arabisk: يَسَّى‎ – Yassa; latin: Isai eller Jesse) er i Bibelen far til David. Isai var sønn av Obed og sønnesønn av Boas og Rut. 
I jødedommen er Isai viktig fordi han var far til den mest berømte kongen av Israel, David. I kristendommen er Isai viktig blant annet fordi han er en del av av Jesu stamtavle.
Isai var ifølge beretningen en sauebonde. Samuel kom for å salve en av sønnene hans til konge. Alle sønnene ble en etter en ført frem, men det viste seg at ingen av dem var den som Gud hadde utvalgt. Til sist ble det sagt at den yngste, David, var ute på åkeren. Han ble så hentet og ble salvet av Samuel. (1. Samuel kap. 16)
UltraBirken løp 2010

Ultraterrengløpet UltraBirken løp 2010 var en del av Birkebeinerløpet 2010, og ble arrangert 18. september 2010. Løpet var 73 km langt, som året før, men var siste gang løpet var så langt.
80 herrer og 8 kvinner fullførte løpet.
Jens Skjelderup Hertzberg (1909–1942)

Bakgrunn

Hertzberg var sønn av misjonspresten Arthur Johan Hertzberg, som var bestyrer av Det Norske Misjonsselskaps kinesiske middelskole, da sønnen ble født. Bestefaren var statsråd Nils Christian Egede Hertzberg.
Hertzberg hadde en onkel som også het Jens Skjelderup Hertzberg. Han var oberst og generalinspektør for Ingeniørvåpenet. Han døde av skader han fikk under bombeangrepet på Elverum 11. april 1940.
Etter artium tok Hertzberg militær utdanning: Krigsskolen 1927-1930, Hærens flyskole 1930-1931, og Den Militære Høiskole i 1932-1934.

Annen verdenskrig

Han deltok i kampene i Norge i 1940 i staben til kaptein Bjarne Øen. Mot slutten av kampene i Sør-Norge var Hertzberg med i en gruppe flygere ledet av Øen. De forlot Norge ombord på MK «Sjøgutten» som gikk ut fra Herøy 6. mai 1940. og dro videre over til Canada samme sommer . Han var der stabssjef og var med på oppbygginga av Little Norway i Canada og Flyvåpnenes Felleskommando i England.
Etter hvert ytret Hertzberg ønske om å gå over i aktiv tjeneste som flyver, etter langvarig stabsarbeid.  Han ble øremerket som sjef for den norske 332 skvadron som snart skulle opprettes.  Men mens han var midlertidig tilknyttet 602 Squadron i RAF for å få kamptrening, fløy han i ett av fire Spitfire-fly i et tokt mot et mål i Frankrike.  De møtte to tyske fly, som ble skutt ned.  Ikke lenge etter meldte Hertzberg over radioen om motorproblemer.  Han antas omkommet 2. januar 1942.
Han ble post mortem tildelt Krigskorset med sverd for plikt, troskap, fremragende organisatorisk virksomhet og innsats i luftoperasjoner.
Nanustes

Utseende

En ganske liten, mørkbrun trebukk. Antennene er tynne, betydelig lengre enn kroppen, det innerste leddet noe oppsvulmet, spoleformet. Pronotum er bredere enn langt, med en knøl midt på hver side, litt innsnevret ved roten. Dekkvingene er avsmalnende bakover. På beina er lårene klubbeformede og tykke.

Utbredelse

Arten er kjent fra det sørlige Brasil.
Bane NOR

Bakgrunn

I etableringsfasen var Bane NOR kjent som Jernbaneinfrastrukturforetaket SF. Foretaket ble vedtatt opprettet av Kongen i statsråd 5. februar 2016 og kom i operativ drift 1. januar 2017. Etableringen av foretaket var en del av Erna Solbergs regjerings jernbanereform.
Det vedtektsfestede formålet er å sørge for tilgjengelig jernbaneinfrastruktur og effektive og brukervennlige jernbaneinfrastrukturtjenester (inkludert knutepunkts- og terminalutvikling) som grunnlag for transport av personer og gods på det nasjonale jernbanenettet. Foretakets oppgaver er planlegging, utbygging, forvaltning, drift og vedlikehold av det nasjonale jernbanenettet, trafikkstyring og forvaltning av jernbaneeiendom, som foretaket etter avtale med Jernbanedirektoratet har påtatt seg ansvar for. Dette er hovedsakelig områder Jernbaneverket hadde ansvar for tidligere.
Foretaket eies av Samferdselsdepartementet og fungerer operativt fra 1. januar 2017. Det skal i hovedsak finansieres gjennom avtaler med Jernbanedirektoratet om forvaltning, drift og vedlikehold av eksisterende infrastruktur og om planlegging og utbygging av ny infrastruktur, i tillegg til inntekter fra salg av tjenester til togselskaper, kjøreveisavgift og inntekter knyttet til eiendom. Bane NOR overtok eierskapet av Rom Eiendom fra NSB-konsernet.
Margaret av Skottland (Norge)

Liv og virke

Hun var datter av kong Alexander III av Skottland og Margarete av England. Hun kom til Norge tyve år gammel for i 1281 å gifte seg med den knapt 13 år gamle Eirik II Magnusson, men døde i barselseng bare to år senere. Utbetalingen av medgiften førte til langvarig strid mellom Skottland og Norge. Både i skotsk og norsk tradisjon har hun fått et godt ettermæle, som et kultivert menneske med en staselig fremferd. Hun ble mor til den skotske dronning Margrete av Skottland.
Ekteskapet ble tidlig fullbyrdet, og Eirik var ikke mer enn 14 år da han ble enkemann. Svigermoren, enkedronning Ingeborg Eriksdatter, var fremdeles aktiv og dominerende ved hoffet, og ifølge en skotsk kronikør motsatte hun seg at svigerdatteren skulle krones. 
Sammen med Eirik fikk Margarete en plass i norsk folketradisjon gjennom den romantiske folkevisen “Kong Eirik og Hugaljod”. Den har 38 strofer, og de fleste er trolig blitt til på 1300-tallet. Visen synes å ha sammenheng med Eiriks og Margaretes giftemål, og forskerne regner i dag med at det har eksistert en egen vise om de to.
Hun ligger begravet i Kristkirken på Holmen i Bergen.
Ormond Beach kraftverk

Ormon Beach kraftverk er et kombinert oljekraftverk og gasskraftverk i delstaten California i USA. Det har en installert produksjonskapasitet på 1612 MW, fordelt på 2 turbiner. Dette er delstatens nest største fossile kraftverk målt etter installert produksjonseffekt. Anlegget ble påbegynt omkring 1970 og stod ferdig i 1973. Brenselkilden er naturgass og olje.
Viet Quoc

Viet Nam Quoc Dan Dang (VNQDD), ofte referert til som Viet Quoc, var det vietnamesiske nasjonalistpartiet, et revolusjonærsosialistisk parti som kjempet mot Frankrike for et fritt Vietnam på 1920-tallet. Partiet ble opprettet av intellektuelle i Hanoi i 1920-årene, og fra og med 1927 ble partiet ledet av Nguyen Thai Hoc, som brukte det kinesiske Kuomintang som modell. Partiet fikk en rekke tilhengere i den nordlige delen av Fransk Indokina. Flere av disse var lærere og intellektuelle. Partiet fikk ikke noen betydelig støtte fra bøndene og industriarbeiderne.
Fra 1928 ble Viet Quoc ofte forbundet med flere snikmord på høytstående franske administratorer i Fransk Indokina og vietnamesiske kollaboratører. Da Hervé Bazin ble drept i 1929, valgte Frankrike å legge skylden på Viet Quoc, selv om det var usikkert hvorvidt organisasjonen var involvert i attentatet. Det franske militæret gikk til angrep på organisasjonen, og mellom 300 og 400 av de til sammen 1 500 medlemmene ble drept i den påfølgende konflikten. Mange av lederne ble drept, men Hoc greide å flykte.
Senere i 1929 ble partiet betydelig svekket på grunn av en indre strid. På grunn av økende fransk motstand, endret Viet Quoc sin taktikk fra isolerte attentater til å starte et omfattende opprør kjent som Yen Bai-mytteriet. Viet Quoc fikk støtte fra vietnamesiske elementer av den franske hæren i Indokina, som gjorde mytteri mot den franske hæren. Til tross for storslått folkelig støtte, ble opprøret lett slått ned av franske myndigheter, og organisasjonens ledere (inkludert Hoc) ble tatt til fange og henrettet. Etter dette klarte aldri Viet Quoc gjenerobre sin politiske posisjon i Vietnam.
Noen gjenlevende elementer i organisasjonen gikk over til å arbeide for en fredelig løsning av konflikten, mens andre rømte til Yunnan i Kina, hvor de fikk våpen og trening. I løpet av 1930-tallet ble partiet overskygget av Hồ Chí Minhs Indokinesiske kommunistparti (ICP), og etter at andre verdenskrig tok slutt og Den første indokinesiske krig begynte, gikk snart flere Viet Quoc-medlemmer inn i kampene på Viet Minhs side. Ho Chi Minh utrensket Viet Quoc i løpet av krigen for å styrke Viet Minhs posisjon som den dominerende kommunistfraksjonen i Vietnam. Etter at krigen resulterte i et fransk nederlag i 1954, rømte flesteparten av organisasjonens aktivister til Sør-Vietnam, hvor de forble aktive inntil Saigons fall i 1975. Idag eksisterer partiet kun utenfor Vietnam.
Fade to Black

Sangtekst

Teksten i sangen handler hovedsakelig om døden, selvmord og det å miste viljen til å fortsette å leve. Sangen ble skrevet rett etter at Metallica hadde fått alt bandutstyret sitt frastjålet etter å ha hadde spilt på en klubb i Boston, Massachusetts.  Under et intervju ved MTV Icon-gallaen i 2005, hvor Metallica ble hedret, fortalte Lars Ulrich i et intervju om hvordan han selv og bandkamerat James Hetfield var besatt av tanken på døden mens de jobbet på «Ride the Lightning», og spesielt i perioden da de skrev «Fade to Black».
Bandet har også fortalt senere at sangen i seg selv var et stort steg for Metallica. I et intervju med vokalisten James Hetfield forteller han at de visste at fans av bandet kom til å reagere når de hørte sangen, men at de likevel bestemte seg for å ha den med fordi de ville stikke seg ut blant resten av metalbandene på den tiden.
Sangens tittel blir heller aldri nevnt i sangen.

Live

Når den ble gitt ut ble sangen kritisert for å være for myk og upassende for Metallica og metal-sjangeren, men har etter hvert utviklet seg til et fast innslag under Metallica sine konserter. Sangen var også den siste som ble spilt med tidligere bassist Jason Newsted i bandet. Newsted sitt siste show med Metallica var under VH1 Music Awards i 2000. Metallica spilte denne sangen på Montreals Olympic Stadium i 1992, da vokalist Hetfield hadde sin kjente ulykke med pyroteknikken på scenen.